Лъэпкъ проектхэр зэрагъэцакIэхэрэм тегущыIагъэх — Адыгэ макъ\nСтратегическэ хэхъоныгъэм ыкIи Лъэпкъ проектхэм афэгъэзэгъэ Советэу Урысыем и Президент дэжь щызэхащагъэм изэхэсыгъо зэрищагъ УФ-м и Премьер-министрэу Дмитрий Медведевым. Видеоконференцие шIыкIэм тетэу кIогъэ Iофтхьабзэм хэлэжьагъ Адыгэ Республикэм и ЛIышъхьэу КъумпIыл Мурат.\n— Лъэпкъ проектхэм къадыхэлъытэгъэ лъэныкъо пстэ­ури дгъэцэкIэнхэм, гухэлъэу щыIэхэр щыIэныгъэм щыпхырыщыгъэнхэр — джары ти­IофшIэнкIэ анахь шъхьаIэу щытыр. Проект пэпчъкIэ къэ­гъэлъэгъон гъэнэфагъэхэм та­нэсын фае. Шапхъэхэр зымыгъэцакIэхэрэм административнэ, ищыкIагъэу хъумэ, уголовнэ пшъэдэкIыжь зэра­хьыщтыр шъугу къэсэгъэкIы­жьы, — къыIуагъ УФ-м и Пра­вительствэ и Тхьаматэ.\nIофшIэным изэхэщэн епхыгъэ къэгъэлъэгъонхэмкIэ статисти­кэм къытырэ къэбархэр тэрэз­хэу, шъыпкъагъэ ахэлъэу щытынхэм ыкIи ащ зэгурымыIо­ныгъэ къыхэмыкIыным афэшI Урысыем экономикэ хэхъоныгъэмкIэ и Министерствэ анахьэу ынаIэ зытыригъэтын фэе лъэныкъохэр Дмитрий Медведевым къыгъэнэфагъэх, ащ дакIоу ведомствэм пшъэрылъхэр фишIыгъэх. Къэралыгъом и Премьер-министрэм мэхьанэ­шхо зэритыгъэхэм ащыщ бизнес цIыкIум ыкIи гурытым ахэща­гъэхэм фэгъэкIотэныгъэ зиIэ чIыфэхэр (кредитхэр) зэрифэшъуашэу аIэкIэгъэхьэгъэным лъыплъэгъэныр.\nАдыгеим и ЛIышъхьэ зэхэсыгъом зэфэхьысыжьхэр къыфишIыхэзэ, Лъэпкъ проектхэм ягъэцэкIэн пэIухьащт бюджет ахъщэр шIуагъэ къытэу гъэфедэгъэн зэрэфаер къыхигъэщыгъ. Мы лъэныкъомкIэ республикэм игъэцэкIэкIо, уплъэкIокIо ыкIи лъыплъэкIо къулыкъухэм яIо зэхэлъэу Iоф зэдашIэным мэхьа­нэшхо иIэу хигъэунэфыкIыгъ.\nАдыгеим зэкIэмкIи шъолъыр проект 50 щагъэхьазырыгъ. Мы илъэсым ахэм ягъэцэкIэн сомэ миллиарди 4 фэдиз пэIуагъэ­хьащт, миллиарди 3,6-р — федеральнэ гупчэм къытIупщыщт.\nЛъэпкъ проектэу «Агропромышленнэ продукцием иэкспорт» зыфиIорэм икъэгъэлъэгъон проценти 100-кIэ зэшIохыгъэ хъугъэ. Мы лъэныкъомкIэ IофшIэныр гъэлъэшыгъэным фэшI тыгъэгъазэм и 1-м нэс шъолъыр экспорт шапхъэр рес­публикэм щагъэфедэнэу рагъэ­жьэщт. Джащ фэдэу Адыгеим и ЛIышъхьэ дэжь экспортнэ со­вет щызэхащэнэу агъэ­нафэ.\nПроектэу «Предпринимательствэ цIыкIур ыкIи гурытыр, унэе предпринимательскэ гухэлъым IэпыIэгъу фэхъугъэныр» зыфи­Iорэм игъэцэкIэн республи­кэм мэхьанэшхо щыраты. Ащ епхыгъэ гупчэм иIофшIэн мы илъэсым ригъэжьагъ.\nШъолъыр гарантийнэ орга­низациехэм IэпыIэгъу афэхъугъэным иплан процент 295-кIэ шъолъырым щыгъэцэкIагъэ хъу­гъэ. Мыщ хэщагъэхэм сомэ миллион 225-рэ чIыфэ аратынэу щытыгъэмэ, аIэкIагъэхьагъэр сомэ миллион 670-рэ мэхъу. Джащ фэдэу микрозаймхэм ятыни лъагъэкIуатэ. Проектхэр гъэцэкIагъэ зэрэхъухэрэм ынаIэ тет Адыгеим и ЛIышъхьэу Къум­пIыл Мурат.\nСледущая В центре «Полярис-Адыгея» открылась новая смена центра по научному направлению